<classify> TAASISI ya Kuzuia na Kupambana na Rushwa Takukuru, imewafi kisha mahakamani viongozi watatu wa Chama Cha Mapinduzi CCM kwa kutuhuma za kuomba rushwa ya Sh milioni tano kutoka kwa mfanyabiashara Daud Kalaghe ili waweze kumpangisha katika kiwanja kimojawapo kinachomilikiwa na chama hicho.Akizungumza jana jijini Dar es Salaam, Mkuu wa Takukuru Mkoa wa Ilala, Christopher Myava alisema viongozi hao wamefikishwa katika Mahakama ya Ilala chini ya Kifungu cha 15 1 a cha Sheria ya Takukuru Namba 11 ya mwaka 2007.Aliwataja viongozi hao ni Katibu wa Chama Cha Mapinduzi Tawi la Amana, Jenifer Mushi, Katibu Kata CCM Ilala, Devotha Bantulaki na Katibu Hamasa CCM Mkoa wa Dar es Salaam, Frank Joseph. Myava alisema viongozi hao walikamatwa katika mtego wa rushwa baada ya kuomba Sh milioni tano ili wampangishe katika moja ya kiwanja, kinachomilikiwa na CCM Kata ya Ilala tawi la Amana.Aliongeza kuwa baada ya Takukuru kupokea taarifa, waliweka mtego wa rushwa, kwa kosa la kuomba na kupokea, maeneo ya Klabu ya Wazee Ilala. Baada ya kuweka mtego Machi 22, mwaka huu ndipo tulipowanasa maeneo ya Klabu ya Wazee Ilala na Shule ya Sekondari ya Msimbazi Ilala ambapo watuhumiwa walikutwa na shilingi milioni tatu walizopokea kutoka kwa mtoa taarifa, alisema Myava. Myava alisema CCM imekuwa na miradi mingi, ambapo baadhi ya wanachama wasio waaminifu, wamekuwa wakijinufaisha nayo.Alisema hadi sasa kuna kesi 22 za kuomba na kupokea rushwa za aina mbalimbali ambazo zipo mahakamani. Alibainisha kuwa watahakikisha wanawafikisha mbele ya sheria wote watakaobainika kujihusisha na vitendo hivyo. Watuhumiwa hao walifikishwa katika Mahakama ya Wilaya ya Ilala iliyopo eneo la Kinyerezi mbele ya Hakimu Mfawidhi, Martha Mpaze.Awali ilidaiwa na Mwendesha Mashtaka wa Takukuru, Veronica Chimwanda kuwa Machi 21 mwaka huu katika eneo la Klabu ya Wazee Katibu wa CCM walimshawishi mfanyabiashara Daud Kalaghe, ambaye ni mmliki wa Daluni East Africa Transport awape rushwa ya pesa tajwa ili wampatie kiwanja kwa ajili ya kufanya biashara.Ilidaiwa Machi 22, mwaka huu, Jenifer akiwa Katibu CCM Tawi la Amana eneo la Shule ya Sekondari Msimbazi, alijipatia rushwa ya Sh milioni tatu, mali ya Kalaghe kama kishawishi cha kumpatia eneo hilo. Upelelezi haujakamilika.-Washtakiwa walikana mashitaka hayo na kesi hiyo imeahirishwa na itatajwa tena Aprili 8 mwaka huu. Washtakiwa wametakiwa kutoa dhamana ya Sh milioni tano na kuwa na wadhamini wawili wenye vitambulisho kutoka serikalini. Washtakiwa, Devotha na Joseph, walipata dhamana, bali mtuhumiwa Jenifer alirejeshwa mahabusu.  <topic>: kitaifa 